《五色雀和大人韵》
宋代·苏过

神雀来何从，飞鸣自为徒。尊卑有定分，众色敢乱朱。

与公作新年，禬禳陋桃符。南迁不见鵩，屡集升平乌。

翩然自灵物，岂惟眷庭梧。年来翟公门，寂寞谁与娱。

瓜田岂故侯，环堵真前儒。虽知非天穷，险阻殆切肤。

海南夷獠窟，安得此异雏。似为三足使，仙子傥见呼。

定知隐几人，嗒焉非昔吾。不愿宴西瑶，东华返旧都。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。